2.

umeću se sljedeći članci: „Članak 6.a Ciljevi punjenja i krivulje punjenja 1. Podložno stavcima od 2. do 5., ugovorne stranke postižu sljedeće ciljeve punjenja za zbirni kapacitet svih podzemnih sustava skladišta plina koji se nalaze na njihovu državnom području i izravno su povezani s tržišnim područjem na njihovu državnom području do 1. studenoga svake godine: (a) za 2022.: 80 %; (b) od 2023. godine: 90 %. Za potrebe usklađivanja s ovim stavkom ugovorne stranke uzimaju u obzir cilj zaštite sigurnosti opskrbe plinom u skladu s člankom 1. 2. Neovisno o stavku 1. i ne dovodeći u pitanje obveze drugih ugovornih stranaka da napune dotične podzemne sustave skladišta plina, cilj punjenja za svaku ugovornu stranku u kojoj se nalaze podzemni sustavi skladišta plina smanjuje se na količinu koja odgovara 35 % prosječne godišnje potrošnje plina tijekom prethodnih pet godina u toj ugovornoj stranci. 3. Neovisno o stavku 1. i ne dovodeći u pitanje obveze drugih ugovornih stranaka da napune dotične podzemne sustave skladišta plina, cilj punjenja za svaku ugovornu stranku u kojoj se nalaze podzemni sustavi skladišta plina smanjuje se za količinu koja je isporučena državama članicama EU-a i trećim zemljama tijekom referentnog razdoblja 2016.–2021. ako je prosječna isporučena količina tijekom razdoblja povlačenja plina iz skladišta (listopad–travanj) bila veća od 15 TWh godišnje. 4. <….> 5. Ugovorna stranka može djelomično postići cilj punjenja uračunavanjem UPP-a koji je fizički uskladišten i raspoloživ u njezinim terminalima za UPP ako su ispunjena oba sljedeća uvjeta: (a) plinski sustav uključuje znatan kapacitet za skladištenje UPP-a, koji godišnje čini više od 4 % prosječne nacionalne potrošnje tijekom prethodnih pet godina; (b) ugovorna stranka uvela je obvezu opskrbljivačima plinom da skladište minimalne količine plina u podzemnim sustavima skladišta plina i/ili terminalima za UPP u skladu s člankom 6.b stavkom 1. točkom (a). 6. Ugovorne stranke poduzimaju potrebne mjere kako bi postigle prijelazne ciljeve ili osigurale postizanje prijelaznih ciljeva kako slijedi: (a) za 2022.: kako su navedeni u Prilogu I.a; i (b) od 2023.: u skladu sa stavkom 7. 7. Za 2023. i sljedeće godine svaka ugovorna stranka koje ima podzemne sustave skladišta plina do 15. rujna prethodne godine Tajništvu Energetske zajednice podnosi, u zbirnom obliku, nacrt krivulje punjenja zajedno s prijelaznim ciljevima za veljaču, svibanj, srpanj i rujan, uključujući tehničke informacije, za podzemne sustave skladišta plina koji se nalaze na njezinu državnom području i izravno su povezani s njezinim tržišnim područjem. Krivulja punjenja i prijelazni ciljevi temelje se na prosječnoj stopi punjenja tijekom prethodnih pet godina. Za ugovorne stranke za koje je cilj punjenja smanjen na 35 % njihove prosječne godišnje potrošnje plina iz stavka 2. na odgovarajući se način smanjuju prijelazni ciljevi krivulje punjenja. Na temelju tehničkih informacija koje je dostavila svaka ugovorna stranka i uzimajući u obzir ocjenu Koordinacijske skupine za sigurnost opskrbe, Tajništvo Energetske zajednice donosi odluku o utvrđivanju krivulje punjenja za svaku ugovornu stranku. Ta se odluka donosi do 15. studenoga prethodne godine, ako je potrebno te među ostalim i ako je ugovorna stranka podnijela ažurirani nacrt krivulje punjenja. Temelji se na ocjeni opće situacije u pogledu sigurnosti opskrbe plinom i razvoja potražnje za plinom i opskrbe plinom u Energetskoj zajednici i pojedinačnim ugovornim strankama te se utvrđuje na način kojim se štiti sigurnost opskrbe plinom i istodobno izbjegava nepotrebno opterećenje za ugovorne stranke, sudionike na tržištu plina, operatore sustavâ skladišta ili kupce te neopravdano narušavanje tržišnog natjecanja među sustavima skladišta koji se nalaze u susjednim ugovornim strankama i/ili državama članicama. 8. Ako ugovorna stranka u bilo kojoj godini zbog posebnih tehničkih značajki jednog ili više podzemnih sustava skladišta plina koji se nalaze na njezinu državnom području, kao što su iznimno niske stope utiskivanja, ne može postići svoj cilj punjenja do 1. studenoga, dopušteno joj je da ga postigne do 1. prosinca. Ugovorna stranka o tome obavješćuje Tajništvo Energetske zajednice do 1. studenoga navodeći razloge za kašnjenje. 9. Cilj punjenja ne primjenjuje se sve dok traje izvanredno stanje na nacionalnoj razini koje su na temelju članka 11. proglasile jedna ili više ugovornih stranaka koje imaju podzemne sustave skladišta plina. 10. Nadležno tijelo svake ugovorne stranke kontinuirano prati usklađenost s krivuljom punjenja i redovito izvješćuje Koordinacijsku skupinu za sigurnost opskrbe. Ako je razina punjenja u određenoj ugovornoj stranci za više od pet postotnih bodova ispod razine krivulje punjenja, nadležno tijelo bez odgode poduzima djelotvorne mjere za povećanje razine punjenja. Ugovorne stranke o poduzetim mjerama obavješćuju Tajništvo Energetske zajednice i Koordinacijsku skupinu za sigurnost. 11. U slučaju znatnog i trajnog odstupanja ugovorne stranke od krivulje punjenja kojim se ugrožava postizanje cilja punjenja ili u slučaju odstupanja od cilja punjenja, Tajništvo Energetske zajednice, nakon savjetovanja s Koordinacijskom skupinom za sigurnost opskrbe i dotičnom ugovornom strankom, toj ugovornoj stranci ili drugim dotičnim ugovornim strankama izdaje preporuku o mjerama koje se odmah moraju poduzeti. Ako se odstupanje znatno ne smanji u roku od mjesec dana od primitka preporuke Tajništva Energetske zajednice, Tajništvo, nakon savjetovanja s Koordinacijskom skupinom za sigurnost opskrbe i dotičnom ugovornom strankom, kao krajnju mjeru donosi odluku kojom se od dotične ugovorne stranke zahtijeva da poduzme mjere kojima se djelotvorno otklanja odstupanje, uključujući, prema potrebi, jednu ili više mjera predviđenih u članku 6.b stavku 1. ili bilo koju drugu mjeru kako bi se osiguralo postizanje cilja punjenja na temelju ovog članka. Pri odlučivanju o tome koje mjere poduzeti na temelju drugog podstavka Tajništvo Energetske zajednice uzima u obzir specifičnu situaciju dotične ugovorne stranke, kao što su veličina podzemnih sustava skladišta plina u odnosu na domaću potrošnju plina, važnost podzemnih sustava skladišta plina za sigurnost opskrbe plinom u regiji i eventualni postojeći skladišni terminali za UPP. U svim mjerama koje Tajništvo Energetske zajednice poduzme radi rješavanja odstupanja od krivulje punjenja ili cilja punjenja za 2022. uzima se u obzir kratak vremenski okvir za provedbu ovog članka na nacionalnoj razini koji je mogao doprinijeti odstupanju od krivulje punjenja ili cilja punjenja za 2022. Tajništvo Energetske zajednice osigurava da mjere poduzete na temelju ovog stavka: (a) ne prelaze ono što je potrebno za zaštitu sigurnosti opskrbe plinom; (b) nerazmjerno ne opterećuju ugovorne stranke, sudionike na tržištu plina, operatore sustavâ skladišta ili kupce. Članak 6.b Provedba ciljeva punjenja 1. Ugovorne stranke poduzimaju sve potrebne mjere, uključujući pružanje financijskih poticaja ili naknade sudionicima na tržištu, kako bi postigle ciljeve punjenja utvrđene u članku 6.a. Pri osiguravanju da ciljevi punjenja budu postignuti, države članice, kad je to moguće, prednost daju tržišnim mjerama. U mjeri u kojoj bila koja od mjera predviđenih u ovom članku čini dužnosti i ovlasti nacionalnog regulatornog tijela na temelju članka 41. Direktive 2009/73/EZ, kako je prilagođena i donesena Odlukom 2011/02/MC-EnC Vijeća ministara, nacionalna regulatorna tijela odgovorna su za poduzimanje tih mjera. Mjere poduzete na temelju ovog stavka posebno mogu uključivati sljedeće: (a) zahtijevanje od opskrbljivača plinom da skladište minimalne količine plina u sustavima skladišta, među ostalim i u podzemnim sustavima skladišta plina i/ili u skladišnim terminalima za UPP, a te količine određuju se na temelju količine plina koju opskrbljivači plinom isporučuju zaštićenim kupcima; (b) zahtijevanje od operatora sustavâ skladišta da svoje kapacitete ponude sudionicima na tržištu; (c) zahtijevanje od operatora transportnih sustava ili subjekata koje je imenovala ugovorna stranka da kupuju zalihe za uravnoteženje i njima upravljaju isključivo radi obavljanja svojih funkcija operatora transportnih sustava i, ako je potrebno, uvođenje obveze za druge imenovane subjekte radi zaštite sigurnosti opskrbe plinom u slučaju izvanrednog stanja kako je navedeno u članku 11. stavku 1. točki (c); (d) upotrebu koordiniranih instrumenata, kao što su platforme za kupnju UPP-a, s drugim ugovornim strankama kako bi se u najvećoj mogućoj mjeri povećala upotreba UPP-a i smanjile infrastrukturne i regulatorne prepreke za zajedničku upotrebu UPP-a za punjenje podzemnih sustava skladišta plina; (e) upotrebu dobrovoljnih mehanizama za zajedničku nabavu prirodnog plina; (f) pružanje financijskih poticaja sudionicima na tržištu, među ostalim i operatorima sustavâ skladišta, kao što su ugovori za kompenzaciju razlike, ili pružanje naknade sudionicima na tržištu za izgubljene prihode ili za troškove koje su imali zbog obveza za sudionike na tržištu, uključujući operatore sustavâ skladišta, a koji se ne mogu pokriti prihodima; (g) zahtijevanje od nositelja skladišnog kapaciteta da upotrebljavaju ili oslobode neiskorištene rezervirane kapacitete, pri čemu je nositelj skladišnog kapaciteta koji ne upotrebljava skladišni kapacitet i dalje dužan platiti dogovorenu cijenu za cijelo trajanje ugovora o skladištenju; (h) donošenje djelotvornih instrumenata za kupnju strateških skladišta i upravljanje takvim skladištima, od strane javnih ili privatnih subjekata, pod uvjetom da se takvim instrumentima ne narušavaju tržišno natjecanje ni pravilno funkcioniranje unutarnjeg tržišta; (i) imenovanje posebnog subjekta čija je zadaća postizanje cilja punjenja u slučaju da cilj punjenja inače ne bi bio postignut; (j) davanje popustâ na tarife za skladištenje; (k) prikupljanje prihoda potrebnih za povrat kapitalnih i operativnih rashoda povezanih s reguliranim sustavima skladišta u obliku tarifa za skladištenje i u obliku namjenske naknade uključene u transportne tarife koja se prikuplja samo od izlaznih točaka do krajnjih kupaca koji se nalaze u istim ugovornim strankama, pod uvjetom da prihodi prikupljeni na temelju tarifa nisu veći od dopuštenih prihoda. 2. Mjere koje ugovorne stranke poduzmu na temelju stavka 1. ograničene su na ono što je potrebno za postizanje krivulja punjenja i ciljeva punjenja. Te mjere moraju biti jasno definirane, transparentne, proporcionalne, nediskriminirajuće i provjerljive. Njima se ne smije neopravdano narušavati tržišno natjecanje ni pravilno funkcioniranje unutarnjeg tržišta plina niti ugrožavati sigurnost opskrbe plinom drugih ugovornih stranaka ili Energetske zajednice. 3. Ugovorne stranke poduzimaju sve potrebne mjere kako bi osigurale upotrebu postojeće infrastrukture na nacionalnoj i regionalnoj razini radi poboljšanja sigurnosti opskrbe plinom na učinkovit način. Tim se mjerama ni u kojem slučaju ne smije blokirati niti ograničavati prekogranična upotreba sustavâ skladišta plina ili terminala za UPP niti ograničavati prekogranični transportni kapaciteti dodijeljeni u skladu s Uredbom Komisije (EU) 2017/459, kako je prilagođena i donesena Odlukom 2018/06/PHLG-EnC Stalne skupine na visokoj razini. 4. Pri poduzimanju mjera na temelju ovog članka ugovorne stranke primjenjuju načelo ‚energetska učinkovitost na prvom mjestu’, pri čemu i dalje ostvaruju ciljeve svojih mjera, u skladu s Uredbom (EU) 2018/1999 Europskog parlamenta i Vijeća, kako je prilagođena i donesena Odlukom 2021/14/MC-EnC Vijeća ministara. Članak 6.c. Aranžmani za skladištenje i mehanizam raspodjele opterećenja 1. Ugovorna stranka koja nema podzemne sustave skladišta plina osigurava da sudionici na tržištu u toj ugovornoj stranci imaju uspostavljene aranžmane s operatorima podzemnih sustava skladišta ili drugim sudionicima na tržištu u ugovornim strankama i/ili državama članicama koje imaju podzemne sustave skladišta plina. U tim se aranžmanima predviđa upotreba, do 1. studenoga, skladišnih količina koje odgovaraju najmanje 15 % prosječne godišnje potrošnje plina tijekom prethodnih pet godina za ugovornu stranku koja nema podzemne sustave skladišta plina. Međutim, ako prekogranični transportni kapacitet ili druga tehnička ograničenja sprečavaju ugovornu stranku koja nema podzemne sustave skladišta plina da u cijelosti iskoristi 15 % tih skladišnih količina, ta ugovorna stranka skladišti samo onoliko plina koliko je to tehnički moguće. U slučaju da ugovorna stranka zbog tehničkih ograničenja ne može ispuniti obvezu utvrđenu u prvom podstavku i da ta ugovorna stranka ima uspostavljenu obvezu skladištenja drugih goriva kao zamjene za plin, obveza utvrđena u prvom podstavku iznimno se može ispuniti jednakovrijednom obvezom skladištenja goriva koja nisu plin. Dotična ugovorna stranka dokazuje tehnička ograničenja i jednakovrijednost mjere. 2. Odstupajući od stavka 1., ugovorna stranka koja nema podzemne sustave skladišta plina može razviti mehanizam raspodjele opterećenja s jednom ili više ugovornih stranaka i/ili država članica koje imaju podzemne sustave skladišta plina (mehanizam raspodjele opterećenja). Mehanizam raspodjele opterećenja temelji se na relevantnim podacima iz najnovije procjene rizika na temelju članka 7. i njime se uzimaju u obzir svi parametri navedeni u nastavku: (a) trošak financijske potpore za postizanje ciljeva punjenja, bez uzimanja u obzir troškova povezanih s ispunjavanjem eventualnih obveza u vezi sa strateškim skladištem; (b) količine plina potrebne za zadovoljavanje potražnje zaštićenih kupaca u skladu s člankom 6. stavkom 1.; (c) eventualna tehnička ograničenja, među ostalim i raspoloživi podzemni skladišni kapacitet, tehnički prekogranični transportni kapacitet i stope povlačenja. Ugovorne stranke obavješćuju Tajništvo Energetske zajednice i Koordinacijsku skupinu za sigurnost opskrbe o mehanizmu raspodjele opterećenja do ... [dva mjeseca nakon datuma stupanja na snagu ove Odluke]. Ako se do tog datuma ne postigne dogovor o mehanizmu raspodjele opterećenja, ugovorne stranke koje nemaju podzemne sustave skladišta plina dokazuju usklađenost sa stavkom 1. i o tome obavješćuju Tajništvo Energetske zajednice i Koordinacijsku skupinu za sigurnost opskrbe plinom. 3. <…> 4. Ugovorne stranke koje nemaju podzemne sustave skladišta plina mogu sudionicima na tržištu ili operatorima transportnih sustava, ovisno o slučaju, pružiti poticaje ili financijsku naknadu za izgubljene prihode ili za troškove koje su oni imali zbog toga što su poštovali svoje obveze skladištenja na temelju ovog članka, ako se takav gubitak ili takvi troškovi ne mogu pokriti prihodima, kako bi se osiguralo poštovanje njihove obveze skladištenja plina u drugim ugovornim strankama i/ili državama članicama na temelju stavka 1. ili osigurala provedba mehanizma raspodjele opterećenja. Ako se poticaj ili financijska naknada financira naplaćivanjem pristojbe, ta se pristojba ne smije primjenjivati na prekogranične interkonekcijske točke. 5. Neovisno o stavku 1., ako ugovorna stranka ima podzemne sustave skladišta plina koji se nalaze na njezinu državnom području, a zbirni kapacitet tih sustava skladišta veći je od godišnje potrošnje plina te ugovorne stranke, ugovorne stranke koje nemaju podzemne sustave skladišta plina i koje imaju pristup navedenim skladištima: (a) osiguravaju da do 1. studenoga skladišne količine odgovaraju barem prosječnoj upotrebi skladišnog kapaciteta tijekom prethodnih pet godina koja se utvrđuje, među ostalim, uzimajući u obzir protoke tijekom sezone povlačenja tijekom prethodnih pet godina iz ugovornih stranaka u kojima se sustavi skladišta nalaze; ili (b) dokazuju da je rezerviran skladišni kapacitet koji je jednak količini obuhvaćenoj obvezom iz točke (a). Ako ugovorna stranka koja nema podzemne sustave skladišta plina može dokazati da je rezerviran skladišni kapacitet koji je jednak količini obuhvaćenoj obvezom iz prvog podstavka točke (a), primjenjuje se stavak 1. Obveza iz ovog stavka ograničena je na 15 % prosječne godišnje potrošnje plina tijekom prethodnih pet godina u dotičnoj ugovornoj stranci. 6. <…>. Članak 6.d. Praćenje i izvršavanje 1. Operatori sustavâ skladišta izvješćuju nadležno tijelo u svakoj ugovornoj stranci u kojoj se nalaze dotični podzemni sustavi skladišta plina i, ako je primjenjivo, subjekt koji je imenovala ta ugovorna stranka (‚imenovani subjekt’), o razini punjenja kako slijedi: (a) za 2022.: o svakom od prijelaznih ciljeva navedenih u Prilogu I.a; i (b) od 2023.: kako je utvrđeno na temelju članka 6.a stavka 4. 2. Nadležno tijelo i, ako je primjenjivo, imenovani subjekt svake ugovorne stranke prate razine punjenja podzemnih sustava skladišta plina na svojem državnom području na kraju svakog mjeseca i bez nepotrebne odgode izvješćuju Tajništvo Energetske zajednice o rezultatima. Tajništvo Energetske zajednice može, prema potrebi, pozvati Regulatorni odbor Energetske zajednice da pomogne u takvom praćenju. 3. Na temelju informacija koje je dostavilo nadležno tijelo i, ako je primjenjivo, imenovani subjekt svake ugovorne stranke, Tajništvo Energetske zajednice redovito izvješćuje Koordinacijsku skupinu za sigurnost opskrbe. 4. Koordinacijska skupina za sigurnost opskrbe pomaže Tajništvu Energetske zajednice u praćenju krivulja punjenja i ciljeva punjenja te izrađuje smjernice za Tajništvo Energetske zajednice o odgovarajućim mjerama za osiguravanje usklađenosti u slučaju da ugovorne stranke odstupe od krivulja punjenja ili ne postignu ciljeve punjenja. 5. Ugovorne stranke poduzimaju potrebne mjere kako bi postigle krivulje punjenja i ciljeve punjenja te osigurale da sudionici na tržištu poštuju obveze skladištenja koje su potrebne za njihovo postizanje, među ostalim i uvođenjem dostatno odvraćajućih sankcija i novčanih kazni za te sudionike na tržištu. Ugovorne stranke bez odgode obavješćuju Tajništvo Energetske zajednice o mjerama izvršavanja poduzetima na temelju ovog stavka. 6. Ako se trebaju razmijeniti poslovno osjetljive informacije, Tajništvo Energetske zajednice može sazvati sastanke Koordinacijske skupine za sigurnost opskrbe koji su ograničeni na ugovorne stranke i Tajništvo Energetske zajednice. 7. Razmijenjene informacije ograničene su na ono što je potrebno u svrhu praćenja usklađenosti s ovom Uredbom. Tajništvo Energetske zajednice, nacionalna regulatorna tijela i ugovorne stranke čuvaju povjerljivost poslovno osjetljivih informacija primljenih u svrhu izvršavanja svojih obveza.”;